Ego frater W Clarevallis et ego frater Helias Regniaci abbates notum facimus imperpetuum hec visuris quod cum autenticum scriptum ab antiquo conservaretur in domo Regniacensi de concordia venerabilium Eduensis et Autissiodorensis episcoporum qui tunc temporis erant factum et sigillo utriusque sigillatum in quo continebatur quid iuris uterque habebat in domo Regniacensi scriptum illud per successionem temporis est amissum. Quod cum ad noticiam venerabilis Gauterii Eduensis episcopi pervenisset nobis presentibus venit Regniacum et conventi de continentia scripti illius seniores Regniaci qui illud viderant et legerant et virtute obedientie adiurati reconoverunt in capitulo in presentia eiusdem episcopi et nostra quod omnia que secundum formam ordinis nostri de iure debet facere in domo Regniacensi episcopus Autissiodorensis de iure debet et facere episcopus Eduensis preter consecrationem maioris altaris si consecrandum fuerit et preter benedictionem et professionem abbatis. Testes sunt : dilecti coabbates nostri B de Fontineto et B de Moris qui similiter presentes fuerunt et sua cum nostris apposuerunt sigilla. Testes sunt etiam : Hugo cantor Eduensis, Willermus Avalonensis, Bernardus Belnensis et Haimo Flaviniacensis archidiaconi qui cum eodem episcopo aderant. Anno ab Incarnatione Domini Mo CCo.